Matie‑satelliet op pad na Internasionale RuimtestasieMike Alec Kearney. Foto: Verskaf ŉ Nanosatelliet wat deur die Universiteit Stellenbosch (US) en Cubespace ontwikkel is, word Dinsdag saam met 27 ander nanosatelliete gelanseer met die Internasionale Ruimtestasie (ISS) as bestemming. Die satelliet sal die ISS bereik aan boord van ŉ Cygnus-kapsule wat voorraad na die ruimtevaarders op die ISS sal neem. Dié Suid-Afrikaanse nanosatelliet, ZA-AeroSat, weeg slegs 2 kg en vorm deel van ŉ internasionale projek, die QB50‑projek, wat 36 nanosatelliete bekend as “CubeSats” sal lanseer. Hierdie CubeSats is elk ongeveer 10 x 10 x 20 cm groot (kleiner as ŉ skoendoos) en sal gebruik word om metings van die laer termosfeer tussen 200 km en 400 km bo die aarde, in te samel. ZA-AeroSat is afgelewer by ŉ ruimtemaatskappy in Delft, Nederland, waar dit saam met die ander satelliete verpak is voordat dit na Nasa in die VSA verskeep is. Die satelliete, nou verpak in die Cygnus-kapsule, is tans geïntegreer in ŉ Atlas-V vuurpyl wat volgens beplanning op Dinsdag 27 Maart om 04:00 (SA tyd) gelanseer sal word. Die satelliete sal ontvang word deur die ruimtevaarders op die ISS en sal ongeveer ŉ maand later vrygelaat word in die ruimte.